**Platon: Hulelignelsen, af Staten, bog 7 (ca. 375 f.Kr.)**

**Sokrates**

**…**

I den hule befinder der sig nogle mennesker der har siddet der lige fra børn, og de er lænkede både om benene og halsen, så at de uden at kunne røre sig fra stedet kun kan se lige frem for sig. Dreje hovedet om og se sig tilbage kan de ikke, da hovedet er spændt fast.

Et godt stykke højere oppe mod indgangen bag ved dem lyser der en ild, og midt imellem ilden og fangerne er der opført en mur tværs over gangen, så at den virker ganske ligesom den skærm der bruges ved Mester-Jakel-forestillinger, den bag hvilken de opførende befinder sig, mens de lader deres dukker optræde.

**…**

Tænk dig så at der bag denne mur er en tværvej hvor der passerer en hel del personer, der bærer allehånde genstande der netop rager op over muren; det kan være redskaber, det kan være menneske- eller dyrefigurer, udarbejdede i træ eller sten eller hvad som helst andet. Endvidere at nogle af disse skjulte personer, som rimeligt er, taler eller synger, mens andre er tavse.

**…**

Vi sætter at en af dem bliver sat i frihed og ganske pludseligt tvunget til at rejse sig op og gøre front den modsatte vej, og gå fremad og rette blikket mod det skinnende lys – hvor ville det ikke svie i øjnene på ham, og blændet af lysglansen ville han ikke engang kunne se de figurer hvis skyggebilleder han var fortrolig med.

Og hvad tror du han ville sige hvis man fortæller ham at alt hvad han tidligere har set, kun er vrøvl og blændværk, men at han først nu er kommet virkeligheden et skridt nærmere – at hans syn nu er mere korrekt end før, fordi han er blevet vendt omkring i retning mod ting der er mere sande?

**…**

Så kan man jo prøve at tvinge ham til at se lige ind i lyset – det vil skære ham i øjnene, så han vender om og flygter tilbage til sine tilvante skyggebilleder, og vil regne dem for mere virkelige end de andre.

Men om vi nu for alvor tager fat i ham og med magt slæber ham op ad den stenede og stejle indgang uden at slippe ham løs før vi har trukket ham helt op i sollyset, ja så vil han nok jamre sig og give ondt af sig under den medfart; og når han siden står deroppe i dagslyset, vil han blive aldeles blændet. Det vil lyne for hans øjne, så han ikke kan se noget som helst af alt det, som man forsikrer ham om, er det virkelige.

**…**

Men det allersidste han bliver i stand til at se, det er solen, ikke spejlbilledet af den på vandoverfladen eller reflekser af den andetsteds, men betragte solen selv som den er, på dens egen plads på himmelbuen. Og derpå ville han gøre sig sine tanker om den, og begynde at forstå at det er solen som bringer årstiderne og styrer årets gang, og at den råder for alt i den synlige verden og på en måde er årsag til alt, også det som han selv og hans medfanger var vant til at se.

**…**

Fængselshulen skal forestille den synlige verden, og det lysende bål solens magt. Og opstigningen fra hulen og synet af alt deroppe kan du roligt sætte lig med sjælens vandring op til intellektets verden; gør du det, går du ikke meget fejl af min egen forestilling, som du jo gerne ville høre.